b"\n_START_ARTICLE_\nFa\xc3\xa7ana del riu del barri de Sant Jaume\n_START_SECTION_\nDescripci\xc3\xb3\n_START_PARAGRAPH_\nEl barri de Sant Jaume \xc3\xa9s un raval que t\xc3\xa9 fa\xc3\xa7ana al carrer \xc3\x80ngel Guimer\xc3\xa0, mirant al riu Cardener. Compta amb diverses edificacions plurifamiliars, aix\xc3\xad com places, caracter\xc3\xadstiques del municipi. Al Carrer \xc3\x80ngel Guimer\xc3\xa0 hi ha cases datades el 1862 (n\xc3\xbam., 45), 1865 (n\xc3\xbam., 31) i 1878 (n\xc3\xbam. 35 i 36). En el mateix carrer es troba la fonda Vella tamb\xc3\xa9 coneguda com cal Gal i abans per cal Quadrench. En aquest edifici hi ha una capelleta a la paret de la fa\xc3\xa7ana dedicada a Sant Antoni, de l'any 1895. La fesomia dels edificis del carrer \xc3\x80ngel Guimer\xc3\xa0 responen a uns models d'arquitectura tradicional, d'habitatges plurifamiliars, de tres o quatre altures amb les fa\xc3\xa7anes arrebossades de diferents colors.\n_START_SECTION_\nHist\xc3\xb2ria\n_START_PARAGRAPH_\nEl barri de Sant Jaume es constitueix a finals del segle XVIII, gr\xc3\xa0cies al creixement de la poblaci\xc3\xb3. L'empla\xc3\xa7ament a la vora del riu Cardener no \xc3\xa9s casualitat, sin\xc3\xb3 que la utilitzaci\xc3\xb3 d'aquest per certes activitats econ\xc3\xb2miques, condicionaren l'expansi\xc3\xb3 urban\xc3\xadstica en aquesta secci\xc3\xb3 del nucli, fora del recinte fortificat."